**NÓRÁP ÖNKORMÁNYZAT**

**KÉPVISELŐ-TESTÜLETE**

8591 Nóráp Kossuth utca 48.

***Szám***: Pk 77-18/2022.

**Jegyzőkönyv**

***Készült***: Nóráp Község Önkormányzat képviselő-testületének 2022. december 20-án 11.00 órakor megtartott rendkívüli testületi üléséről.

***Az ülés helye:*** Polgármesteri Hivatal

Nóráp Kossuth utca 48.

***Jelen vannak***: Antalné Ihász Mária polgármester

Fekete László alpolgármester

Berki-Varga Petra képviselő (3 fő)

Tanácskozási joggal részt vett: Kissné Szántó Mária jegyző

**Antalné Ihász Mária polgármester** köszöntötte a megjelenteket, Megállapította, hogy a képviselő-testület teljes létszámban, 3 fő képviselő jelen van, az ülés határozatképes, azt megnyitotta. (jelenléti iv jkv. 1. melléklete)

Megállapította, hogy a képviselő-testület összehívása telefonos értesítés alapján történt, a képviselők 9.30 órakor értesültek az ülés 11.00 órára történő összehívásáról, s elfogadták az ülés időpontját. A polgármester ismertette a napirendet:

**Napirend**

1.) Nóráp község Önkormányzat Képviselő-testületének feloszlatására javaslat

A képviselők a javaslattal egyetértettek.

**Napirend tárgyalása:**

**1.) Nóráp község Önkormányzat Képviselő-testületének feloszlatására javaslat**

**Előadó: Antalné Ihász Mária polgármester**

**Antalné Ihász Mária polgármester**  szóbeli előterjesztésben ismertette a napirendet.

Mint ismeretes, a december 16-i közmeghallgatáson néhány helyi lakos felszólította, hogy mondjon le polgármesteri mandátumáról, amennyiben nem teszi, lakossági demonstrációt szerveznek lemondatására. Átgondolta a felszólítást, s úgy érezte, eleget tesz a felhívásnak. A képviselő-testület 2 tagjával egyeztetve, előző este a lemondásról egyeztettek, ezzel lehetővé téve az időközi választás kitűzését. Azonban a mai napon a jegyző tájékoztatta, hogy a lemondással „lehetetlenné válik” az önkormányzat működése,

mivel a képviselő-testület jelenleg is csak 3 fővel működik (polgármester, alpolgármester és 1 fő képviselő) így a lemondásával a képviselő-testület létszáma 2 fő lenne. Ezért ismét egyeztetett a képviselőkkel, és megbeszélték, hogy a képviselő-testület feloszlatását kezdeményezik. Kérte a jegyzőt a napirenddel kapcsolatos tájékoztatásra, hivatkozással a jogszabályokra.

**Kissné Szántó Mária jegyző** elmondta, hogy alapesetben, ha a polgármester lemond, az időközi választásig - ahol a lemondott polgármester helyett választanak „új” polgármestert - az alpolgármester irányításával látja el a képviselő-testület a feladatait. Nóráp község esetében ez azonban nem működhet, mivel a képviselő-testület jelenleg is csak 3 főből áll, így az alpolgármester és 1 fő képviselővel a testület nem határozatképes. Tehát, ha a polgármester lemond, az időközi választás lebonyolításáig nem működhet a képviselő-testület, fontos döntéseket nem lehet meghozni, pl 2023. februárban kell elfogadni az önkormányzat 2023. évi költségvetését is, mely a működést határozza meg. Ezért is célszerűbb a feloszlatás, mert így a képviselő-testület az időközi választásig tovább működik. Az időközi választásra vonatkozó szabályokat is ismertette:

Magyarország helyi önkormányzatairól szóló 2011. évi CLXXXIX. törvény (továbbiakban Mötv.) 55. § (1) bekezdése alapján *„A képviselő-testület a megbízatásának lejárta előtt név szerinti szavazással, minősített többségi döntéssel kimondhatja a feloszlatását.*

A (3) bekezdés szerint „A képviselő-testület az új képviselő-testület alakuló üléséig, a

polgármester az új polgármester megválasztásáig ellátja feladatát, gyakorolja hatáskörét.”

A helyi önkormányzati képviselők és polgármesterek választásáról szóló 2010. évi L. törvény 20 §. (6) bekezdése alapján *„Ha az önkormányzati képviselő-testületet feloszlatták vagy feloszlott, időközi választást kell tartani. ”*

A választási eljárásról szóló 2013. évi XXXVI. törvény (Ve.) 302 § alapján *„A települési önkormányzati képviselők és a polgármester időközi választását a helyi választási bizottság... tűzi ki.*

A Ve. 8 §. (1) bekezdésének a) pontja alapján mindezt *„a mandátum megüresedésétől számított százhúsz napon belülre kell kitűzni”*

A Ve. 6 §. (2) bekezdése szerint *„A szavazást vasárnap kell megtartani. ”*

Szintén a Ve. 303 §. szerint *„az időközi választás előkészítésének és lebonyolításának költségeit a helyi önkormányzat költségvetéséből kell biztosítani”*

A fentieket összefoglalva tehát, amennyiben a Képviselő-testület, minősített többségű döntésével, azaz legalább 3 fő igen — névszerinti — szavazatával kimondja a feloszlást, 120 napon belüli időpontra ki kell tűzni az időközi választást (legkésőbb április 20. !)

A tájékoztatást követően a polgármester ismertette a határozati javaslatot:

„ Nóráp község Önkormányzat Képviselő-testületének

……./2022. (XII.20.) KT határozata

Nóráp község Önkormányzatának Képviselő-testülete Magyarország helyi Önkormányzatairól szóló 2011. évi CLXXXIX., törvény 55 §. (1) bekezdése alapján feloszlatja magát.

Felkéri a képviselő-testület a jegyzőt az időközi választással kapcsolatos feladatok elvégzésére.

Határidő: azonnal

Felelős: Kissné Szántó Mária jegyző”

A polgármester kérte a képviselő-testület tagjait a határozati javaslattal kapcsolatban a név szerinti szavazásra:

*Antalné Ihász Mária - igen*

*Fekete László - igen*

*Berki -Varga Petra - igen*

A szavazás alapján a képviselő-testület egyhangu 3 „igen” névszerinti szavazással meghozta a következő határozatot:

**65/2022. (XII.20.) KT határozat**

Nóráp község Önkormányzatának Képviselő-testülete Magyarország helyi Önkormányzatairól szóló 2011. évi CLXXXIX., törvény 55 §. (1) bekezdése alapján feloszlatja magát.

Felkéri a képviselő-testület a jegyzőt az időközi választással kapcsolatos feladatok elvégzésére.

**Határidő:** azonnal

**Felelős:** Kissné Szántó Mária jegyző

Több hozzászólás nem volt, a polgármester a képviselő-testület ülését 11.45 órakor bezárta.

K.m.f.

Antalné Ihász Mária Kissné Szántó Mária

polgármester jegyző